من دیلیم و مدنیّتیم یولوندا سوپورگه گؤتوروب یئر سوپورهرم (13)
من دیلیم و مدنیّتیم یولوندا سوپورگه گؤتوروب یئر سوپورهرم! (13)
دوکتور هئیتدن اؤزل خاطیرهلر
حسن راشدی : 2 مرداد 1394
سؤیلهنیلن تاریخ: 1370 جی ایل ، مهر آیی
مکان : ساوه شهرینین قرهغان بؤلگهسی ، " مرَغئی ( مراغه )" کندی ، کند مسجدی
زامان : آخشام
1370 جی ایل مهر آیی نین ایلک گونلریایدی . شرقی آذربایجانین گونئی منطقه سیندن اولوب تهران و کرجده یاشایان فعال گونئیلیلرین تلاشی ایله یارانان " شهریار درنگی " و ساوه تورکلریندن اولان بیرینجی درجهلی عدلیه وکیلی ، دیلیمیز و مدنیتیمیز یولوندا قیسا عؤمرونون سونونا قدر چالیشان رحمتلیک علی کمالینین تلاشیایله ساوه شهرینین قرهغان بؤلگه سینده یئرلهشن و بو منطقهنین تانینمیش قاجار دؤرونون تورک شاعیری " حکیم تئلیم خان " ایله "اوستاد شهریار "ین خاطره سینی عزیزله مک اوچون بیر ادبیات کاروانی حاضیرلانیب حکیم تئلیم خانین کندی اولان " مرَغئی - مراغه " کندینه گئتمیشدیک .
بو سفره 50 نفره یاخین تانینمیش شاعیر ، یازیچی و ادیب شخصیتلریمیزدن علاوه دیل و مدنیت یولوندا چالیشان باشقا هوسکارلاردا قاتیلمیشدی .
بو ادبی - مدنی کاروان ایچینده رحمتلیک اولانلاردان : دوکتور جواد هئیت ، دوکتور محمدعلی فرزانه ، عبدالکریم منظوری خامنه ، میر هدایت حصاری ، علی کمالی و یاشایانلاردان : مندن ( حسن راشدی ) علاوه حسن مجیدزاده ( ساوالان) ، اکبر آزاد ، حسین محمدخانی ( گونئیلی ) ، عبدالعلی مجازی ، حجت الاسلام ذاکری ، آغشین آغکمرلی ، اهرابی و باشقالاری وار ایدی .
ادبی کاروان مرَغئی کندینه چاتاندان سونرا داها هاوا قارانلیقلاشماقدا ایدی . کند ائولرینین ایچی کیچیک اولدوقدا و 50 نفره یاخین قوناقلارا بیر یئرده خدمات وئره بیلمهدیکلرینه گؤره و شام یئمهیی یاخینلاشدیغینا گؤره ادبی کاروان کند مسجیدینده یئرلشدی .هرکس ال - اوزونو یویور استراحت ائتمهیه حاضیرلاشاندا آخشام اذانی رادیودان وئریلدی.
مسجد خدّامی 50 نفری بیر یئرده گؤروب و کاروانین ایچینده باشی عمامهلی روحانی حجت الاسلام ذاکرینیده گؤردوکده ، کاروان اعضاء لارینی بلکه مشهد و یا قوم زیارتچیلری ساناراق باشقالاریندان یاشلی و کاروانین آغ ساققاللاری کیمی گؤرونَن رحمتلیک دوکتور هئیت ، دوکتور فرزانه ، عبدالکریم منظوری خامنه ، میر هدایت حصاری و حاج آغا ذاکرینی بیر یئره توپلاییب سئوینجک حالدا دئدی :
یاخشی اولدو ناماز واختی اولدو ، حاج آغادا وار پئش ناماز اولماق اوچون ، حاج آغانین پئش نامازلیغی ایله هامیلیغا بیر یئرده جاماعات نامازی قیلاریق .
دوکتور هئیت اؤز رضایتینی بیلدیریب دستماز آلماغا حاضیرلاشاندا رحمتلیک اولموش ادیبلرین بیری کاروان اعضاءلارینین جاماعات نامازی قیلماغا حاضیرلیقلاری اولمادیقلارینی سئزیب یاواشجا دوکتور هئیته دئدی:
" بودا واخت تاپیب جاماعات نامازی قیلماغا ها ! هر کس اؤزو نامازینی قیلاجاق دا !"
دوکتور هئیت دئدی :
" من دیلیم و مدنیّتیم یولوندا جاماعات نامازی قیلماق سهلدیر ، سوپورگه گؤتوروب یئر سوپورهرم !"
سونرا جاماعات نامازی قیلینیب ، مسجیدده شام یئییلدی .
azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab